Tornado's, swaar donderstorms in VSA lei tot sterftes - Internasionaal - Republikein
Sunday, May 19th, 07:34:36
Tornado's, swaar donderstorms in VSA lei tot sterftes
2 000 vlugte is gekanselleer, vertraag
Tornado's en slegte weer in die suidelike en oostelike dele van Amerika het gelei tot die dood van nege mense, onder wie drie kinders.
Baie mense is beseer en daar is wydverspreide verwoesting.
Waarskuwings vir tornado's en swaar donderstorms is Maandagoggend uitgereik. Altesaam 41 tornado's is waargeneem en bevestig deur die nasionale weerdiens in agt deelstate van Texas tot Pennsilvanië, berig accuweather.com.
Die boeties Jace (3) en Dilynn (8) Creel is in Pollock, Texas, dood toe 'n boom beland het op die motor waarin hulle en hul ouers was.
Kapt. Alton Lenderman van die polisie daar het gesê die boom het die agterkant van die motor “so plat soos 'n pannekoek” geval. Die ouers voor in die motor is nie beseer nie, berig die BBC.
'n 78-jarige vrou is dood toe 'n boom op haar huis in Stafford, Virginia, geval het. 'n Man van 82 jaar wat in die huis geslaap het, is beseer.
In Monroe County Road is 'n 95-jarige man dood toe 'n boom ook op sy huis geval het.
Verskeie mense, onder wie 'n 13-jarige seun, het verdrink.
In Birmingham, Alabama, is 'n werker doodgery terwyl hy gehelp het om bome te verwyder wat oor die pad geval het.
Die slegte weer het later in die rigting van New York, New Jersey en Pennsilvanië beweeg waar dit ­verkeersprobleme veroorsaak het.
Meer as 100 miljoen mense van die sentrale deel van Amerika tot die Ooskus was in gevaar weens die stormweer.
Byna 2 000 vlugte is gekanselleer of vertraag op meestal die lughawens van Dallas, Charlotte en Chicago, het Fligh­Aware.com volgens Reuters berig.